Gigi Fernández
Beatriz "Gigi" Fernández (født 22. februar 1964 i San Juan, Puerto Rico) er en kvindelig tennisspiller fra Puerto Rico, som i det meste af sin professionelle karriere repræsenterede USA. Hun var en af verdens bedste kvindelige doublespillere i 1990'erne og vandt i løbet af sin karriere 17 grand slam-titler – alle i damedouble. 14 af titlerne vandt hun sammen med Natasja Zvereva, og deres makkerskab betragtes som den næstbedste damedouble i tennishistorien, kun overgået af Martina Navratilova og Pam Shriver. Hun vandt endvidere OL-guldmedalje i damedouble i både 1992 i Barcelona og i 1996 i Atlanta, begge gange med Mary Joe Fernández som makker, og hun var også en del af det amerikanske hold, der vandt Federation Cup i 1990.

Gigi Fernández vandt 69 WTA-turneringer i double i sin karriere, heraf to WTA Tour Championships og ni Tier I-titler. Hun opnåede endvidere to turneringssejre i single på WTA Tour, og hendes bedste grand slam-resultat i single var en semifinaleplads ved Wimbledon-mesterskabet i 1994.

Fernández var nr. 1 på WTA's verdensrangliste i damedouble i 80 uger, fordelt på otte perioder i 1991, 1993, 1994 og 1995, og den længste periode varede i 38 uger fra 22. november 1993 til 14. august 1994. I single opnåede hun sin bedste placering på ranglisten som nr. 17 den 6. oktober 1991.

Hun blev i 2010 valgt ind i International Tennis Hall of Fame sammen med Natasja Zvereva.

Eksterne kilder/henvisninger 

Tennisspillere fra Puerto Rico
Tennisspillere fra USA
Personer fra San Juan